HMD global

HMD global Oy, zināms kā Human Mobile Devices (HMD), ir Somijā reģistrēts uzņēmums, kas izstrādā mobilos telefonus, viedtālruņus un planšetdatorus ar HMD zīmolu (līdz 2025. gadam arī Nokia). Tas ir dibināts 2016. gadā. Galvenais birojs atrodas Espo. Uzņēmuma īpašnieks ir privāta kapitāla fonds Smart Connect LP.

 Vēsture 
Somijas uzņēmums Nokia no 1998. līdz 2012. gadam bija lielākais mobilo telefonu ražotājs pasaulē. Tas nebija spējis piemēroties strauji augošajam viedtālruņu tirgum, un ieņēmumi no mobilo ierīču pārdošanas kritās. 2014. gada aprīlī Nokia mobilo ierīču biznesu pārdeva Microsoft (jaunais nosaukums Microsoft Mobile). Nokia zīmolu tas drīkstēja izmantot 10 gadus, bet jau 2014. gada oktobrī Lumia viedtālruņi tika izlaisti ar Microsoft nosaukumu. Nokia zīmols tika izmantots tikai pamata mobilajiem tālruņiem, piemēram Asha. Arī Microsoft neizdevās kāpināt mobilo ierīču pārdošanas apjomus, un tie samazinājās.

Uzņēmums HMD global Oy tika dibināts 2015. gada 9. novembrī. 2016. gada 18. maijā tika paziņots, ka HMD global pērk daļu no Microsoft Mobile pamata mobilo tālruņu biznesa. Vienlaikus HMD global noslēdza atsevišķu vienošanos ar Nokia par tā zīmola izmantošanu mobilajos telefonos un planšetdatoros līdz 2024. gadam, kā arī ieguva nepieciešamos patentus. Pārējo Microsoft Mobile pamata mobilo tālruņu biznesu (ražošanas un izplatīšanas infrastruktūru) iegādājās Taivānas elektronikas ražotāja Foxconn meitas uzņēmums FIH Mobile, kas ražotu, izplatītu un pārdotu HMD produktus. Kopējā pārdošanas darījuma summa HMD global un FIH Mobile bija 350 miljoni ASV dolāru. Darījums pabeigts 2016. gada 1. decembrī.

Pirmās ierīces — Nokia 150 un Nokia 150 Dual SIM tālruņus — HMD global izziņoja 2016. gada 13. decembrī, savukārt pirmais Android viedtālrunis Nokia 6 tika izziņots 2017. gada 8. janvārī.
2017. gada 27. jūlijā HMD iegādājās 500 dizaina patentu no Microsoft Mobile, kurus sākotnēji bija radījusi Nokia. Viens no ievērojamiem patentiem bija Lumia Camera lietotāja saskarne, ko kritiķi bija augstu novērtējuši kopš tā parādīšanās Nokia Lumia 1020.
2017. gada 16. augustā HMD prezentēja savu pirmo flagmaņa viedtālruni — Nokia 8. Tā raksturīgākās iezīmes bija Dual Sight, kas nodrošināja tiešraidi gan ar priekšējo, gan aizmugurējo Zeiss kameru (dēvētu par bothie, kas ir vārdu spēle ar selfie), un OZO Audio, kas ietver telpisko 360° audio tehnoloģiju, kas iegūta no Nokia augstākās klases kameras OZO.
2017. gada septembrī HMD iegādājās Nokia Lumia 2520 dizaina patentu. 2017. gada 25. oktobrī HMD atjaunoja Nokia Beta Labs — beta programmatūras programmu. 2018. gada 11. janvārī HMD Global iegādājās Asha zīmolu.
2018. gada augusta beigās HMD iegādājās PureView zīmolu — attēlveidošanas tehnoloģijas zīmolu, kas agrāk tika izmantots augstas klases Nokia / Lumia viedtālruņos kopš Nokia 808 PureView. 2012. gadā. 2019. gada novembrī HMD paziņoja par Nokia C1 — Android Go viedtālruni.

2020. gada jūlijā HMD global iegādājās mobilās programmatūras kiberdrošības uzņēmumu Valona Labs.
Sākot ar 2023. gadu, HMD apsvēra iespēju atteikties no Nokia zīmola par labu vispārīgajam HMD zīmolam, lai dažādotu savu portfeli. Tas tika īstenots, 2024. gadā izlaižot HMD Vibe kā pirmo HMD viedtālruni, kas nav Nokia.
2024. gadā uzņēmums savu publisko tēlu sāka prezentēt kā Human Mobile Devices (HMD), lai gan uzņēmuma oficiālo nosaukumu saglabāja HMD Global Oy.
2025. gada janvārī uzņemums pārstāja izlaist viedtālruņus ar Nokia zīmolu, saglabājot Nokia nosaukumu tikai mazcenas telefoniem ar pogām.

 Atsauces 

 Ārējās saites 
 HMD vietne

Kategorija:Somijas uzņēmumi
Kategorija:Nokia partneri